**A KIVÉTELES TANULMÁNYI REND**

**74. §**

(1) A hallgató kérésére a kari tanulmányi bizottság a szakért, illetőleg a kérvényben foglalt tárgyért felelős oktatási szervezeti egység véleményére tekintettel kivételes tanulmányi rendet engedélyezhet.

(2) Kivételes tanulmányi rend **engedélyezésének indoka** lehet:

a) **kiemelkedő tanulmányi eredmény**,

b) folyamatosan jó **tanulmányi eredmény** melletti, kiemelkedő **szakmai-tudományos** tevékenység, beleértve a **szakkollégiumi** tagságot, a tutorálást és a honorácior státuszt is,

c) folyamatosan jó tanulmányi eredmény melletti egyetemi **közéleti tevékenység**,

d) **külföldi tanulmányi ösztöndíj** vagy az adott félévet meg nem haladó időtartamú, olyan külföldi munkavállalás, ami előzetes kreditvizsgálat alapján szakmai kreditként befogadható,

e) szüléssel, csecsemőgondozással kapcsolatos indokok,

f) a hallgató vagy ápolásra szoruló közvetlen hozzátartozójának folyamatos, súlyos **betegsége**, amit az ápolás tekintetében is igazolni szükséges,

g) első osztályú, **élsportolói** tevékenység, nemzeti válogatott kerettagság,

h) a tantervben rögzített külső szakmai gyakorlaton való részvétel.

(3) Nem engedélyezhető kivételes tanulmányi rend tanulmányok melletti munkavégzésre vagy külföldi nyelvtanfolyamon való részvételre hivatkozással.

(4) Kivételes tanulmányi rend iránti kérelem benyújtása a (2) a)–c) pont esetén legalább 50 kredit megszerzése, illetve két félév eredményes lezárása után lehetséges, kivéve a szakkollégista hallgatókat, akik – az előzőekben meghatározott időpontoktól függetlenül – a szakkollégiumi tagság elnyerését követően kérhetik a kivételes tanulmányi rendet. A tanulmányi eredmény megítélésének egységes szempontjait a kar előzetesen meghatározhatja és kihirdetheti.

(5) A kivételes tanulmányi rendről szóló kérelemben tárgyanként föl kell tüntetni a hallgató tanulmányainak tervezett ütemezését, a kért kedvezményeket, valamint **csatolni kell a kérelem indokát alátámasztó igazolásokat, egyéb dokumentumokat**.

(6) A kivételes tanulmányi rend iránti kérelemhez **tárgyanként csatolni kell a tárgyfelelős oktató előzetes támogatásá**t a tárgy teljesítéséhez biztosított kedvezmény konkrét meghatározásával.

(7) A kivételes tanulmányi rend keretében a hallgató a következő kedvezményekben részesíthető:

a) részleges vagy teljes felmentés az óralátogatási kötelezettség alól,

b) vizsgaidőszakon kívüli vizsga(ák) letételének engedélye,

c) a tantervben meghatározott követelményeknek a képzési tervben előírtaktól eltérő idejű vagy tartalmú teljesítése,

d) egyéb, a tárgyfelelős vagy a kari Kreditátviteli Bizottság által javasolt kedvezmény (pl. egymásra épülő tárgyak együttes felvétele és teljesítése, helyettesítő tárgy, kutatás teljesítése stb.).

(8) Kivételes tanulmányi rend egy eljárásban **legfeljebb egy félévre** engedélyezhető, de korlátlan számban ismételhető.

(9) A kivételes tanulmányi rend iránti kérelem benyújtásának határideje a kurzusfelvételi időszak vége. A kérelmet a hallgató alapkarán kell benyújtani, függetlenül attól, hogy esetleg más kar tárgyával kapcsolatos kérést és hozzájárulást is tartalmaz. Hiányosan, pl. igazolások vagy a tárgyfelelős oktató(k) hozzájárulása nélkül benyújtott kérelem – hacsak nem az érintett félév rangsorolásos kurzusfelvételi időszakának kezdete előtt érkezett – érdemi vizsgálat nélkül elutasításra kerül. Hiánypótlásra csak azon kérelmek esetében van lehetőség, amiket a hallgató a tárgyfélév kurzusfelvételi időszakát megelőzően nyújtott be.

(10) A (9) bekezdés szerinti határidők alól mentesíthető a külföldi tanulmányi (pl. Erasmus) ösztöndíjjal összefüggésben beadott kérelem abban az esetben, ha a hallgató igazolja, hogy a pályázati folyamat elhúzódása akadályozta a határidőre való benyújtásban.

(11) A kivételes tanulmányi rendről a kari tanulmányi bizottság a szorgalmi időszak harmadik hetének utolsó napjáig dönt. A külföldi tanulmányi (pl. Erasmus) ösztöndíjjal összefüggő, szabályosan és hiánytalanul benyújtott kérelem nem utasítható el.

**235. §**

ad 74. §

Kivételes tanulmányi rend a 74. § (2) bekezdés a)–c) pontjában foglaltaknak megfelelően annak a hallgatónak engedélyezhető, aki **legalább 50 kredittel rendelkezik, a legutolsó lezárt félévben legalább 20 kreditet szerzett, és ösztöndíjindex átlaga a legutolsó lezárt félévben a 3,51-et elérte**.

**A tanszékek előzetes hozzájárulását valamint a szükséges igazolásokat a benyújtott kérelemhez csatolni kell. A Tanulmányi Hivatal csak a tanszéki nyilatkozatokkal rendelkező kérelmet veszi át.**